Kim Behnke (UP), 2001-02-22:
Når det gælder solvarme til produktion af varmt vand, ja, så ligger Danmark jo geografisk desværre ikke så godt, som vi kunne.
Men alligevel har de forsøg, der er blevet etableret, først med 30 huse, senere med 300 og et kommende projekt med 1.000 installationer jo vist, at der kan være en betragtelig økonomisk fordel på den lange sigt.
Vi har også set gode eksempler inden for det offentlige, selv om der har været meget få af dem.
Jeg kan i den forbindelse nævne Augustenborg Sygehus, hvor man har installeret solfangere og opnået, at 80 pct. af brugsvandet i dag opvarmes af disse solfangere.
Lige præcis fordi vi har brug for gode eksempler, er det min opfattelse, at man i langt højere grad burde gå ind og interessere sig for større offentlige byggerier og bruge dem som udstillingsvinduer for, hvad solvarme kan. Og i den forbindelse kan det ærgre mig, at det her forslag vel egentlig ikke giver mulighed for, at hvis der på et skolebyggeri kan etableres solvarme til at forsyne skolens svømmehal, og den skole ligger i et fjernvarmeområde, ja, så kan det vel ikke lade sig gøre, for
det vil man jo helst ikke være med til, selv om det i den situation også vil være sund fornuft at bruge solvarmen til at opvarme svømmehallen med.
Det er min opfattelse, at prisen i dag pr. fortrængt mængde CO2 stadig væk er meget høj, når det gælder solvarme; men den kan forhåbentlig komme ned, hvis solvarmen bliver produktudviklet, og ikke mindst hvis man får produktionen af elementerne så meget op, at man er i stand til at få langt mere samlebåndsproduktion, end man har kendt hidtil.
Når det gælder solceller, er det stadig væk fuldstændig urealistisk andet end på forsøgsbasis.
Jeg glæder mig dog over, at Risø på det seneste har udviklet solceller, som er baseret på plast i stedet for på silicium, og de skulle være i stand til at omsætte op til 50 pct. af solens energi til strøm, hvor de eksisterende på siliciumbasis kun ligger nede omkring 10-15 pct.
Så der er også tale om en udvikling, men jo nok stadig væk mest på forskningsstadiet.
Kigger vi så på selve lovforslaget, er det min opfattelse, at det er godt, at private huse er gledet ud.
Og det er godt, at vægten ligger på offentligt byggeri. Jeg mener, at det offentlige bør gå foran.
Jeg mener, at det offentlige bør gå ind, når man laver arkitektkonkurrencer, når man etablerer store offentlige byggerier, hele Ørestadsprojektet derude.
Ministeren kunne gå ind og forlange, at der oven på det store indkøbscenter derude bliver etableret solfangere på tagene, sådan at det er en del af betingelserne, sådan at arkitekterne tvinges til at indtænke solvarme.
Hvorfor ligger der ikke solfangere oppe på toppen af Den Sorte Diamant?
I øjeblikket har man det problem derovre, at man er nødt til at have særlige gardiner for for at forhindre solen i at komme ind og få lokaletemperaturen til at blive alt for høj.
Der er altså et kæmpepotentiale.
Men det er jo simpelt hen, fordi man fra arkitekternes side vægrer sig ved at bruge de her ting.
Der kan det offentlige gå foran, når man laver arkitektkonkurrencer, når man udskriver konkurrencer på nye byggerier, og så sørge for, at solvarmen bliver tænkt ind. Når det gælder bygning til erhvervsmæssig brug, kan vi godt - eller jeg kan i hvert fald godt - være lidt bekymret for, at hvis en virksomhed, f.eks. en stor vognmandsvirksomhed, overvejer, om den skal etablere sine garageanlæg i Padborg eller i Flensborg, og så får at vide, at hvis man etablerer sig i Padborg, ja, så har miljø- og energiministeren bestemt, at der skal solfangere på taget, så er jeg bange for, at det, der sker, er, at så bliver den virksomhed lagt i Flensborg i stedet for.
Derfor skal man tage vidtgående hensyn til, at de virksomheder ikke får deres projekteringsfase forlænget
yderligere ud over, hvad det allerede er i dag i Danmark, men derudover, at man ikke får virksomhederne til at fravælge Danmark som etableringssted
For det skal jo typisk være meget store bygninger, for at disse solfangere for alvor kan tjenes hjem igen.
Så undrer det også mig, ligesom det undrede Venstres ordfører, at når det gælder private investeringer, beskrives det som noget, der er godt, og noget, der nemt kan tjenes hjem igen.
Men når det er i det offentlige, bliver det beskrevet som værende en udgift. Det må være de samme økonomiske regler, der gælder for offentligt som for privat i den her forbindelse. Men min opfordring skal være, at vi under udvalgsarbejdet faktisk får styrket den del af forslaget, der drejer sig om at kunne lade det offentlige gå foran, for vi har brug for, at der er nogle pilotprojekter, der viser, at det her kan gå hen og blive en succes på den lange sigt.
Og så glæder jeg mig også til at høre, om ministeren kan løfte sløret for, hvor langt det nye projekt med de 1.000 husstande er nået.